ANEXA

**GHID DE FINANȚARE**

a Programului privind casarea autovehiculelor uzate

Capitolul I

Dispoziţii generale

Articolul 1

**Rolul ghidului de finanţare**

Ghidul de finanţare constituie un suport informativ complex, având rolul de a furniza informaţii esenţiale privind derularea Programul privind casarea autovehiculelor uzate, denumit în continuare Program.

Articolul 2

**Scopul şi indicatorii de performanţă ai Programului**

(1) Scopul Programului îl constituie îmbunătăţirea calităţii mediului prin casarea autovehiculelor uzate.

(2) Obiectul Programului constă în finanţarea nerambursabilă din Fondul pentru mediu acordată pentru fiecare autovehicul uzat cu o vechime egală sau mai mare de 15 ani, în schimbul predării spre casare a acestuia.

(3) Indicatorul de performanţă şi eficienţă a programului îl reprezintă numărul de autovehicule uzate casate.

Articolul 3

**Caracterul Programului şi aria geografică de aplicare**

Programul are caracter multianual şi se aplică la nivel naţional.

Articolul 4

**Sursa de finanţare pentru derularea Programului**

Finanţarea Programului se realizează din veniturile Fondului pentru mediu, în limita creditelor de angajament şi bugetare prevăzute cu această destinaţie prin bugetul anual al Fondului pentru mediu, aprobat conform legii.

Articolul 5

Definiţii

(1) În sensul prezentului ghid de finanţare, termenii şi expresiile de mai jos se definesc astfel:

a)autoturism - autovehicul aparţinând categoriei de folosinţă M1, conceput şi construit pentru transportul de pasageri şi care are, în afara locului conducătorului, cel mult 8 locuri pe scaune, conform RNTR 2;

b)autoutilitară uşoară - autovehicul aparţinând categoriei de folosinţă N1, conceput şi construit pentru transportul de mărfuri, având o masă maximă ce nu depăşeşte 3,5 tone, conform RNTR 2, inclusiv cel în al cărui certificat de înmatriculare este înscrisă sintagma „automobil mixt“ (autovehicul destinat prin construcţie transportului simultan de persoane şi mărfuri în compartimente separate);

c)autospecială/autospecializată uşoară - autovehicul aparţinând categoriei de folosinţă M1 ori N1, destinat transportului de pasageri sau de mărfuri şi care îndeplineşte o funcţie specifică ce necesită adaptări ale caroseriei şi/sau echipamente speciale, având o masă maximă ce nu depăşeşte 3,5 tone, conform RNTR 2;

d) autovehicul uzat - orice autoturism, microbuz, autoutilitară uşoară sau autospecială/autospecializată uşoară, care îndeplineşte cumulativ condițiile prevăzute la art. 10;

**e)** beneficiarul finanțării – solicitantul căruia i-a fost aprobată cererea de finanțare depusă în cadrul programului și care a încheiat contract de finanțare cu AFM;

**f)** beneficiarul stimulentului pentru casare – proprietarul autovehicului uzat care:

1. îndeplinește criteriile de eligibilitate prevăzute la art. 9, respectiv art. 10 din prezentul ghid;

2. își exprimă acordul pentru participarea în program prin intermediul solicitantului în a cărui evidență fiscală figurează autovehiculul uzat pe care se obligă să îl caseze și să îl radieze din circulație;

3. își exprimă acordul ca solicitantul în a cărui evidență fiscală figurează autovehiculul uzat să depună, în numele său, cererea de finanțare, precum și să încheie contract de finanțare cu AFM;

4. se angajează că nu va achiziționa un autoturism cu norma de poluare Euro 4 și/sau inferioară în termen de 3 ani de la primirea stimulentului pentru casare;

5. se angajează să predea spre casare autovehiculul uzat cu care participă în Program și să îl radieze din circulație, în schimbul stimulentului pentru casare.

g)cerere de finanțare - formularul prevăzut la anexa nr. 1 la prezentul ghid, care este completat de solicitant în vederea obținerii finanțării şi este depus în cadrul unei sesiuni de înscriere;

h)cerere de decontare - cererea solicitantului adresată AFM, în baza căreia se face plata sumelor acordate cu titlu de finanțare, al cărei formular este prevăzut în anexa la contractul de finanțare;

i)colector autorizat - operator economic cu personalitate juridică sau entitate fără personalitate juridică autorizată să desfăşoare activităţi de colectare, colectare şi tratare a vehiculelor scoase din uz, potrivit prevederilor Legii nr. 212/2015 privind modalitatea de gestionare a vehiculelor şi a vehiculelor scoase din uz, cu modificările ulterioare;

j)contract de finanțare - contractul încheiat între AFM și solicitantul a cărui cerere de finanțare a fost aprobată, al cărui model este prevăzut în anexa nr. 2 la prezentul ghid;

k)criterii de eligibilitate - condiţii care trebuie îndeplinite cumulativ pentru obţinerea finanţării şi care vizează solicitantul, proprietarul și autovehiculul uzat;

l) dosar de decontare - cererea de decontare însoţită de documentaţia prevăzută în ghidul de finanțare care trebuie depusă de către solicitant în vederea plăţii de AFM a sumelor acordate cu titlu de finanțare;

m) microbuz - autovehicul aparţinând categoriei de folosinţă M2 sau M3, conceput şi construit pentru transportul de pasageri şi care are, în afara locului conducătorului, cel mult 22 de locuri pe scaune sau în picioare, conform RNTR 2;

n) proprietar de autovehicul uzat – persoana fizică, deținătoare a unui drept de proprietate asupra unui autoturism cu o vechime egală sau mai mare de 15 ani, pe care se angajează să îl predea spre casare şi să îl radieze din circulaţie, în schimbul stimulentului pentru casare;

o) sesiune de înscriere - perioadă determinată, stabilită prin dispoziţie a preşedintelui AFM, în interiorul căreia solicitantul poate depune cererea de finanțare;

p)sesiune de finanţare - perioadă determinată, stabilită prin dispoziţie a preşedintelui AFM, care cuprinde activităţile prevăzute la art. 6 alin. (1) lit. a)-d) şi poate include una sau mai multe sesiuni de înscriere;

q)solicitantul finanțării - unitate administrativ-teritorială organizată la nivel de comună, oraş, municipiu, astfel cum sunt definite în Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, sau subdiviziune administrativ-teritorială a municipiului Bucureşti care depune cererea de finanțare, în condiţiile prezentului ghid, pentru decontarea sumei de 1.500 lei pentru fiecare autovehicul uzat pentru care a plătit stimulent pentru casare;

**r)** stimulent pentru casare – avantaj în cuantum de 3.000 lei acordat de beneficiarul finanțării, din surse proprii, proprietarului care îndeplinește condițiile de eligibilitate prevăzute în ghidul de finanțare a Programului și care a predat spre casare și radiere din circulație și din evidența fiscală a UAT un autovehicul uzat.

(2) În cuprinsul prezentului ghid sunt utilizate următoarele reguli de interpretare:

a) termenul de „zi“ sau „zile“ reprezintă zi calendaristică ori zile calendaristice, dacă nu se specifică altfel; documentele şi actele solicitate prin ghid pot fi utilizate şi în data eliberării lor;

b) cu excepţia unor prevederi contrare, cuvintele la forma de singular includ şi forma de plural şi viceversa, acolo unde acest lucru este permis de context.

(3) În cuprinsul prezentului ghid sunt utilizate următoarele acronime:

a) AFM - Administraţia Fondului pentru Mediu;

b) UAT - unitate administrativ-teritorială sau subdiviziune administrativ-teritorială a municipiului Bucureşti.

Articolul 6

**Etapele Programului**

(1) Etapele Programului sunt următoarele:

a)publicarea pe pagina de internet a AFM a ghidului de finanţare, a anunţului de deschidere a sesiunii de finanțare, a sesiunilor de înscriere şi a sumelor alocate;

b)depunerea cererilor de finanțare, aprobarea finanţării şi încheierea contractelor de finanțare;

c)implementarea proiectelor;

**d)** monitorizarea proiectelor.

(2) Pentru desfăşurarea etapelor Programului, se aprobă prin dispoziţie a preşedintelui AFM:

a)sesiunile de finanțare, de înscriere şi sumele alocate finanţării;

b)structurile/comisiile AFM necesare derulării Programului;

c)grile de evaluare, proceduri de lucru, instrucţiuni şi/sau alte documente interne ale AFM, inclusiv pentru îndeplinirea de sarcini şi realizarea anumitor activităţi în cadrul Programului.

(3) Dispoziţiile preşedintelui AFM, cuprinzând informaţiile prevăzute la alin. (2) lit. a) şi/sau instrucţiunile referitoare la derularea Programului, se publică pe pagina de internet a AFM.

Articolul 7

**Organizarea sesiunilor de finanţare**

(1) Anual, se pot organiza una sau mai multe sesiuni de finanțare, respectiv una sau mai multe sesiuni de înscriere, în limita sumei alocate potrivit art. 4.

(2) AFM poate finanţa proiecte în limita bugetului Programului, aprobat prin dispoziţia preşedintelui, conform art. 6 alin. (2) lit. a).

Articolul 8

**Cuantumul finanţării și condiții de acordare a acesteia**

1. AFM poate acorda solicitanților suma de 1.500 lei, cu titlu de finanțare, pentru un autovehicul uzat care îndeplinește condițiile de eligibilitate prevăzute la art. 10.
2. Suma prevăzută la alin. (1) se acordă solicitantului:

a) după încheierea contractului de finanţare cu AFM;

b) după virarea/plata, din surse proprii, a unui stimulent pentru casare în cuantum de 3.000 lei către proprietarul autovehiculului uzat inclus în cererea de finanțare aprobată;

c) după casarea și radiereadin circulație și din evidența fiscală a UAT a autovehiculului uzat, care trebuie realizate ulterior aprobării cererii de finanțare.

1. Finanțarea se acordă numai pentru autovehiculul uzat aflat în proprietatea unei persoane fizice care:
2. îndeplinește condițiile de eligibilitate prevăzute la art. 9, respectiv art. 10 din prezentul ghid;
3. se angajează că nu va achiziționa un autoturism cu norma de poluare Euro 4 și/sau inferioară în termen de 3 ani de la primirea stimulentului pentru casare;
4. se angajează să predea spre casare autovehiculul uzat cu care participă în Program și să îl radieze din circulație;
5. are domiciliul/reședința pe raza teritorială a UAT-ului solicitant de finanțare.

**(4)** În cadrul unei sesiuni de înscriere, un solicitant poate obține finanțare pentru cel mult:
a) 100 autovehicule uzate, pentru UAT cu o populaţie ≤ 1.000 locuitori;

b) 500 autovehicule uzate, pentru UAT cu o populaţie cuprinsă între 1.001-5.000 locuitori;

c) 1.000 deautovehicule uzate, pentru UAT cu o populaţie cuprinsă între 5.001-10.000 locuitori;

e) 5.000 autovehicule uzate, pentru UAT cu o populaţie cuprinsă între 10.001-50.000 locuitori;

f) 20.000 autovehicule uzate, pentru UAT cu o populaţie cuprinsă între 50.001-200.000 locuitori;

g) 50.000 autovehicule uzate, pentru UAT cu o populaţie ≥200.001 locuitori.

**(5)** În cadrul unei sesiuni de înscriere, unui solicitant i se poate aproba o singură cerere de finanțare, prima transmisă la AFM care este selectată pentru finanțare.

Capitolul II

Eligibilitatea proprietarului şi a autovehiculului uzat

 Articolul 9

 **Criterii de eligibilitate a proprietarului de autovehicul uzat**

Este considerat eligibil proprietarul de autovehicul uzat care îndeplineşte următoarele condiţii la data solicitării stimulentului pentru casare:

1. este persoană fizică cu domiciliul/reședința în România;

b) are domiciliul/reședința pe raza teritorială a UAT-ului solicitant de finanțare;

c) deţine în proprietate un autovehicul uzat înmatriculat pe numele său și se află în evidențele fiscale ale UAT-ului solicitant de finanțare;

d)nu este înregistrat cu obligaţii restante de plată a taxelor, impozitelor, amenzilor şi contribuţiilor către bugetul de stat și bugetul local, conform prevederilor legale în vigoare;

e) nu a obţinut şi nu este pe cale să obţină finanţare prinproiecte ori programe finanţate din alte fonduri publice, fonduri comunitare, inclusiv prin Programul de stimulare a înnoirii Parcului auto naţional 2020-2024 și Programul privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024, pentru același autovehicul uzat cu care participă în Program;

f) nu este condamnat pentru infracţiuni împotriva mediului, prin hotărâre judecătorească definitivă.

 **Articolul 10**

**Criterii de eligibilitate a autovehiculului uzat**

Este considerat eligibil autovehiculul care îndeplineşte cumulativ următoarele:

a) este înregistrat în evidențele fiscale ale UAT solicitant;

b)la data participării în Program are o vechime mai mare sau egală cu 15 ani, calculată de la anul fabricației;

c) are norma de poluare Euro 3 și/sau inferioară;

d) este înmatriculat în România de cel puțin 3 ani.

Capitolul III

Depunerea și aprobarea cererilor de finanțare şi încheierea contractelor de finanțare

Articolul 11

**Depunerea cererii de finanțare**

(1) În vederea aprobării cererii de finanțare, în cadrul sesiunii de înscriere, solicitantul depune următoarele documente:

a)cererea de finanțare, al cărei model este prevăzut în anexa nr. 1 la prezentul ghid, completată prin tehnoredactare;

b)împuternicire administrativă, prin care persoana care va semna cererea de finanțare este mandatată de către reprezentantul legal în acest sens, după caz;

c)actul de identitate al reprezentantului legal sau, după caz, al împuternicitului solicitantului;

d)documentul doveditor al deschiderii de către solicitant, la Trezoreria Statului, a contului de venituri încasate de la Fondul pentru mediu. Contul va avea cod/indicator bugetar„21.43.02.20- alte subvenții primite de la administrația centrală pentru finanțarea unor activități”.

(2) Instrucţiuni cuprinzând modul de înscriere a solicitanţilor în Program şi procesul de depunere a cererilor de finanțare, precum şi alte informaţii relevante se elaborează şi se aprobă la nivelul AFM şi se aduc la cunoştinţa persoanelor interesate prin publicarea pe pagina de internet a instituţiei.

Articolul 12

**Aprobarea cererii de finanțare**

(1) Comisia de analiză verifică cererea de finanțare şi celelalte documente prevăzute la art. 11 alin. (1), analizează dacă acestea sunt conforme cu prevederile prezentului ghid și le selectează pentru finanțare.

(2)În situația în carese constată că documentele prevăzute la art. 11 alin. (1) sunt neconforme, incomplete, ilizibile, se constată erori în cuprinsul unui document, sau nu a depus documentele prevăzute la art. 11 alin. (1) lit. b)-d), solicitantul va fi notificat prin e-mail, în vederea remedierii situației.

(3) Atrag respingerea cererii de finanțare neprezentarea în termen de 10 zile a documentelor solicitate conform alin. (2) ori prezentarea de documentaţii/clarificări/completări incomplete.

**Art. 13**

**Avizarea proiectelor**

(1)Comitetul director al AFM avizează lista proiectelor selectate pentru finanțare şi le propune spre aprobare Comitetului de avizare, în limita bugetului alocat.

(2) Comitetul director al AFM aprobă lista proiectelor respinse.

**Art. 14**

**Aprobarea finanţării proiectelor**

Comitetul de avizare adoptă hotărârea privind aprobarea/respingerea finanţării proiectelor.

**Art. 15**

**Comunicarea rezultatelor analizei cererilor de finanțare**

(1)Listele solicitanţilor acceptaţi/respinși se publică pe pagina de internet a AFM.

(2)Rezultatele procesului de analiză se comunică solicitanţilor prin e-mail.

**Art. 16**

**Contestaţiile**

(1) Solicitanții pot formula contestaţie împotriva deciziilor Comitetului director şi ale hotărârilor Comitetului de avizare în termen de 30 de zile de la data comunicării rezultatelor conform art. 15 alin. (1).

(2) Contestaţia se poate transmite la AFM, inclusiv in format electronic, în termenul prevăzut la alin. (1).

(3) Contestatia va fi semnată olograf sau cu semnătură electronică calificată areprezentantului legal ori a împuternicitului solicitantului,și va cuprinde următoarele elemente, sub sancțiunea respingerii ca inadmisibilă:

a) atributele de identificare a contestatarului;

b)numele şi prenumele reprezentantului legal ori ale împuternicitului solicitantului, precum şi împuternicirea administrativă sau avocațială, după caz;

c) numărul / codul unic de înregistrare al cererii de finanţare, după caz;

d) obiectul contestaţiei;

e) motivele de fapt şi de drept pe care se întemeiază;

(4) AFM soluționează contestațiile în termen de 30 de zile de la data înregistrării acestora.

(5) Listele cuprinzând contestaţiile admise sau respinse se vor publica pe pagina de internet AFM, iar Deciziile de soluționare vor fi comunicate contestatarilor, în condițiile legii.

(6) Decizia de soluționare a contestaţiei poate fi atacată la instanţa de contencios administrativ competentă, potrivit prevederilor Legii contenciosului administrativ nr. 554/2004, cu modificările şi completările ulterioare.

Articolul 17

Încheierea contractului de finanțare

1. AFM comunică solicitanţilor admişi informări prin email privind aprobarea finanţării și le transmite contractul de finanțare în vederea semnării.
2. Se consideră renunțare la finanțare netransmiterea contractului de finanțare semnat de solicitantul aprobat, în termen de 15 de zile de la informarea prevăzută la alin. (1).
3. Contractul se întocmeşte în două exemplare, câte unul pentru fiecare parte.
4. Contractul de finanţare intră în vigoare la data semnării acestuia de către ambele părţi şi își încetează valabilitatea în termen de 3 ani de la data depunerii, de către beneficiarul finanțării, a raportului de finalizare a proiectului, prevăzut în anexa nr. 3 la ghidul de finanțare.
5. Finanţarea se utilizează numai după data intrării în vigoare a contractului de finanţare şi numai în termenul de valabilitate al acestuia.
6. Valoarea aprobată spre finanţare nu poate fi suplimentată faţă de cea aprobată iniţial, beneficiarul finanțării având obligaţia să asigure din surse proprii finalizarea investiţiei.
7. Sumele finanţate în cadrul Programului nu pot face obiectul executării silite prin poprire, potrivit Legii nr. 134/2010 privind Codul de procedură civilă, republicată, cu modificările şi completările ulterioare.
8. Până la momentul perfectării contractului, AFM are dreptul să modifice şi/sau să completeze modelul de contract, ulterior orice modificare şi/sau completare realizându-se cu acordul ambelor părţi, exprimat prin act adiţional.
9. În cazul nerespectării clauzelor contractuale şi a obligaţiilor asumate de beneficiarul finanțării ori de proprietarul autovehiculului uzat în cadrul Programului, AFM poate anula sau recupera finanţarea, iar contractul încetează/poate fi reziliat.
10. În cazul recuperării finanţării, la valoarea de recuperat se adaugă accesorii, calculate de la data plăţilor efectuate cu titlu de finanţare până la data recuperării sau a rambursării integrale, potrivit Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.
11. În cazul în care încetarea contractului intervine înainte de plata efectuată de AFM, beneficiarul finanțării ori proprietarul autovehiculului uzat nu este obligat la restituirea vreunei sume.

Capitolul IV

Mecanismul de decontare

Articolul 18

**Mecanismul de decontare a sumelor acordate cu titlu de finanțare**

1. Mecanismul de decontare a sumelor solicitate în cadrul Programului demarează prin depunerea la AFM a cererii de decontare de către beneficiarul finanțării. Beneficiarul va depune maxim două cereri de decontare pe an.
2. Formularul cererii de decontare prevăzut în anexa la contractul de finanțare se semnează de către reprezentantul legal al beneficiarului finanțării sau de către persoana împuternicită de acesta.

Cererea de decontare va cuprinde centralizatorul persoanelor fizice care beneficiază de stimulentul de casare și pentru care s-a solicitat finanțare, în care se vor menționa următoarele: nume, prenume și CNP proprietar autovehicul uzat, numărul și data documentului justificativ din care reiese virarea, din surse proprii ale beneficiarului, a stimulentului pentru casare către proprietarul autovehicului, cunatumul stimulentului pentru casare, seria de șasiu al autovehiculului uzat, data casării și data radierii acestuia;

1. Sumele acordate cu titlu de finanțare se virează în contul de trezorerie al beneficiarului finanțării, în baza cererii de decontare.
2. Decontarea se efectuează în ordinea depunerii cererilor de decontare, în măsura în care acestea sunt complete şi corect întocmite, în limita disponibilului existent la Fondul pentru mediu şi a eşalonărilor plăţilor lunare pe categorii de proiecte şi programe finanţate de către AFM.

(5) Procedura cuprinzând modul de transmitere a cererii de decontare şi a documentelor anexate acesteia, precum şi alte instrucţiuni necesare procesului de decontare se elaborează la nivelul AFM, se aprobă prin dispoziţia preşedintelui şi se aduce la cunoştinţa persoanelor interesate prin publicarea pe pagina de internet a instituţiei.

Capitolul V

Monitorizarea

Articolul 19

**Monitorizarea**

(1) Monitorizarea în cadrul programului se desfășoară pe o perioadă de 3 ani de la depunerea raportului de finalizare la AFM și are ca obiect verificarea, în colaborare cu beneficiarul finanțării acordate, a modului de îndeplinire a obligației de casare și radiere din circulație și din evidența fiscală a UAT a autovehiculelor pentru care s-a acordat finanțarea, precum și a respectării interdicției achiziției unui autoturism cu norma de poluare Euro 4 și/sau inferioară de către proprietarii autovehiculelor uzate.

(2) Beneficiarul finanțării are obligația de a permite reprezentanților AFM accesul la sediile sale, pentru examinarea registrelor și a evidențelor contabile legate de proiect.

(3) AFM poate solicita beneficiarului finanțării orice alte date, informaţii şi/sau documente relevante în legătură cu finanţarea acordată, în perioada supusă monitorizării.

Capitolul VI

Dispoziții generale

Articolul 20

**Reguli de publicitate privind Programul**

(1) Toate datele, informaţiile, instrucţiunile, comunicatele şi alte documente relevante în legătură cu Programul se publică pe pagina de internet a AFM, www.afm.ro, la secţiunea Programe de finanţare.

(2) Singurele date, informaţii şi instrucţiuni valabile prezentate în mass-media referitoare la Program sunt cele transmise sub forma comunicatelor de presă de către AFM şi/sau autoritatea publică centrală pentru protecţia mediului.

Articolul 21

**Păstrarea documentelor de către AFM**

(1) AFM păstrează documentele gestionate în cadrul Programului în conformitate cu legislaţia în vigoare şi cu normele sale interne.

(2) AFM poate solicita transmiterea documentelor în original, în copie legalizată sau în copie certificată „conform cu originalul“ atât pentru documentele aferente cererii de finanțare, cât şi pentru cele prezentate în cererea de decontare, în conformitate cu prevederile legale, sub sancțiunea anulării finanţării şi recuperării sumelor acordate cu titlu de finanțare.

**(3)** Beneficiarul finanțării are obligaţia să păstreze documentele colectate de la proprietarii de autovehicule uzate și cele transmise în vederea aprobării finanțării, pentru o perioadă de 5 ani, şi să le prezinte la solicitarea AFM.

Articolul 22

**Responsabilităţi privind gestionarea datelor cu caracter personal**

(1) AFM răspunde, în condiţiile legii, pentru gestionarea datelor cu caracter personal aparţinând persoanelor participante în cadrul Programului, pe care aceasta le prelucrează.

(2) Prin transmiterea cererii de finanțare şi încheierea contractului de finanțare în vederea decontării, solicitantul/solicitantul aprobat declară că este de acord cu privire la gestionarea şi prelucrarea de către AFM a tuturor datelor şi informaţiilor furnizate, precum şi cu privire la transmiterea acestora către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în prezentul ghid sau în scopul elaborării de situaţii şi statistici.

Articolul 23

**Prevederi privind termenele**

(1) Termenele stabilite prin ghidul de finanţare se calculează în conformitate cu prevederile art. 2.552 şi 2.553 din Legea nr. 287/2009 privind Codul civil, republicată, cu modificările ulterioare.

(2) Dacă din motive legate strict de AFM (de exemplu, dar fără a se limita la disfuncţionalităţi ale aplicaţiei informatice) terţii se află în imposibilitatea obiectivă de a-şi respecta termenele impuse prin ghidul de finanţare, atunci respectivele termene se vor prelungi cu perioada aferentă întârzierii. Aceste decalări nu exonerează AFM de îndeplinirea obligaţiilor asumate faţă de terţi prin alte acte de natură juridică.

Articolul 24

**Raportul ghidului cu alte acte normative**

Unde prezentul ghid nu dispune, se aplică prevederile Legii nr. 287/2009 privind Codul civil, republicată, cu modificările ulterioare, precum şi ale altor acte normative de nivel superior.

Articolul 25

**Anexe**

Anexele nr. 1-3 fac parte integrantă din prezentul ghid de finanţare.

ANEXA nr. 1 la ghid

**CERERE de finanțare\***

1. **Date generale**

Denumirea solicitantului .............................................................................

Statutul juridic al solicitantului (comună, oraş, municipiu) ..........................................................

Codul de înregistrare fiscală ...........................................................

Cont deschis la Trezoreria Statului (cod/indicator bugetar „21.43.02.20- alte subvenții primite de la administrația centrală pentru finanțarea unor activități”): ....................................

Adresa sediului social .......................................................................

Date de contact sediu: tel. ............................, e-mail ..................................

1. **Finanţare solicitată**

Solicitantul .................................., ***prin*** reprezentant legal/împuternicit (numele şi prenumele), CNP ......................., tel. ..................., e-mail ..................., solicit acordarea sumei totale de .......................... lei (în litere ............................), reprezentând finanțare pentru casarea și radierea a ........\*\* autovehicule uzate.

Subsemnatul, reprezentant al solicitantului cu datele de identificare mai sus-menționate, **declar pe propria răspundere, sub sancţiunile aplicate faptei de fals în declaraţii**, că voi utiliza finanțarea acordată doar pentru proprietarii autovehiculelor uzate care:

1. întrunesc condiţiile de eligibilitate prevăzute la art. 9 din Ghidul de finanţare a Programului;

2. își vor exprima acordul privind participarea în Program prin intermediul solicitantului, în a cărui evidență fiscală figurează autovehiculul uzat pe care se obligă să îl caseze și să îl radieze din circulație;

3. își vor exprima acordul în legătură cu depunerea de solicitant, în numele său, a prezentei cereri de finanțare și încheierea contractului de finanțare cu AFM;

iar autovehiculele uzate pentru care se acordă finanțare în baza prezentei cereri întrunesc condiţiile de eligibilitate prevăzute la art. 10 din Ghidul de finanţare a Programului;

Totodată, declar pe propria răspundere, sub sancţiunile aplicate faptei de fals în declaraţii, următoarele:

**a)**voi verifica realitatea elementelor cuprinse în declarația pe propria răspundere dată de proprietarii de autovehicule uzate privind îndeplinirea condițiilor de eligibilitate prevăzute la art. 9 și 10 din Ghidul de finanțare a Programului;

**b)** voi colecta acordul proprietarilor de autovehicule privind participarea acestora în Program și depunerea, în numele lor, a prezentei cereri de finanțare, precum și încheierea contractului de finanțare cu AFM;

**c)** voi colecta angajamentul proprietarilor de autovehicule uzate întocmit potrivit art. 8 alin. (3) lit. b) și c) din Ghidul de finanțare a Programului;

**d**)nu am furnizat și nu voi furniza informaţii false în documentele prezentate;

**e)** nu am beneficiat și nu voi beneficia de finanţare nerambursabilă din altă sursă pentru acelaşi proiect.

Subsemnatul, îmi asum răspunderea tuturor informaţiilor conţinute în prezenta cerere de finanțare şi în toate celelalte anexe şi documente depuse, inclusiv în documentele financiare, garantez că datele furnizate sunt actuale, reale şi corecte şi declar că am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii.

Înțeleg că neîndeplinirea condiţiilor de mai sus ori prezentarea eronată sau falsă a acestor condiţii va conduce la respingerea proiectului sau, ulterior, la returnarea integrală a sumei primite ca finanţare nerambursabilă în cadrul Programului, dacă aceasta a fost acordată.

Finanţarea nerambursabilă solicitată, dacă va fi aprobată şi acordată, va fi utilizată în mod exclusiv pentru scopurile declarate în această cerere de finanțare şi în anexele şi documentele aferente.

Subsemnatul, sunt de acord ca orice instituţie, societate comercială, bancă, alte persoane juridice să furnizeze informaţii reprezentanţilor autorizaţi ai AFM cu privire la orice aspect tehnic şi financiar în legătură cu activitatea societăţii.

**Prin semnarea prezentei cereri de finanțare confirm că am înţeles şi mi-am însuşit în integralitate conţinutul acesteia.**

II.**Declaraţie privind prelucrarea datelor cu caracter personal**

Administraţia Fondului pentru Mediu, cu sediul în Splaiul Independenţei nr. 294, corp A, sectorul 6, Bucureşti, telefon 021.317.02.87, colectează şi prelucrează date cu caracter personal în conformitate cu prevederile Regulamentului (UE) nr. 679/2016 privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date.Prin acest document, Administraţia Fondului pentru Mediu informează persoanele vizate ale căror date sunt colectate cu privire la modul în care sunt utilizate aceste date şi despre drepturile care li se cuvin.

a)**Date de contact**

Administraţia Fondului pentru Mediu

Adresa: Splaiul Independenţei nr. 294, corp A, sectorul 6, Bucureşti

Număr de telefon: 021.317.02.87

b)**Date de contact ale responsabilului cu protecţia datelor**

E-mail: dpo@afm.ro

Adresa: Splaiul Independenţei nr. 294, corp A, sectorul 6, Bucureşti

Număr de telefon: (021) 319.48.49, (021) 319.48.50

c)**Scopurile prelucrării datelor cu caracter personal**

Administraţia Fondului pentru Mediu colectează date cu caracter personal, pe care le poate prelucra în scopuri precum implementarea tehnică şi implementarea financiară (plata). Astfel, prelucrarea datelor personale se realizează, fără a fi limitativ, pentru următoarele:

– verificarea cererilor de finanțare;

– selectarea proiectelor finanţate;

– stabilirea obligaţiilor contractuale;

– autorizarea plăţii către beneficiari;

– efectuarea plăţii către beneficiari;

– înregistrarea angajamentelor de plată şi a plăţilor;

– managementul informatic al plăţilor realizate către beneficiari.

Temeiul prelucrării este constituit din cererea de finanțareşi prevederile legale aplicabile. Astfel, pentru a facilita desfăşurarea activităţilor referitoare la derularea Programului, în legătură cu cererea de finanțare și contractul de finanțare, precum şi în vederea îndeplinirii obligaţiilor legale, comunicăm aceste date către autorităţi publice, terţi sau împuterniciţi.

d)**Destinatari ai datelor cu caracter personal**

În fluxul de procesare şi stocare, datele cu caracter personal ar putea fi transferate, după caz, următoarelor categorii de destinatari:

– furnizori, prestatori, terţi sau împuterniciţi implicaţi în mod direct sau indirect în procesele aferente scopurilor mai sus menţionate (furnizori de servicii IT, furnizori de servicii de consultanţă etc.);

– operatori, titulari de drepturi, autorităţi publice abilitate de lege sau cu care AFM a încheiat protocoale de colaborare în scopul îndeplinirii atribuţiilor specifice conferite de legislaţia europeană şi naţională.

e)**Perioada stocării datelor**

Toate datele cu caracter personal colectate vor fi stocate numai atât timp cât este necesar, luând în considerare durata contractuală până la îndeplinirea obligaţiilor contractuale, respectiv a scopului, şi (plus) termenele de arhivare prevăzute de dispoziţiile legale în materie, şi/sau atât cât este necesar pentru a ne exercita drepturile legitime (şi drepturile legitime ale altor persoane).

f)**Drepturile persoanei vizate**

Persoanele vizate ale căror date cu caracter personal sunt colectate de către Administraţia Fondului pentru Mediu au următoarele drepturi, conform legislaţiei în domeniu:

– dreptul de acces;

– dreptul la rectificarea datelor;

– dreptul la ştergerea datelor („dreptul de a fi uitat“);

– dreptul la restricţionarea prelucrării;

– dreptul la portabilitatea datelor;

– dreptul la opoziţie;

– drepturi cu privire la procesul decizional individual automatizat, inclusiv crearea de profiluri;

– dreptul la retragerea consimţământului în cazul prelucrării în scop de informare sau promovare;

– dreptul de a depune o plângere în faţa unei autorităţi de supraveghere a prelucrării datelor cu caracter personal;

– dreptul la o cale de atac judiciară;

– dreptul de a fi notificat de către operator.

**Prin prezenta declar că am fost informat cu privire la prelucrarea datelor cu caracter personal de către Administraţia Fondului pentru Mediu.**

**Numele, prenumele şi funcţia reprezentantului legal/împuternicitului solicitantului ................................**

**Semnătura reprezentantului legal/împuternicitului solicitantului ...................................................................**

*Notă:*

*\* cererea de finanțare se va completa prin tehnoredactare; nu se intervine asupra formularului cererii de finanțare;*

*\*\* se va indica numărul de autovehicule uzate pentru care se solicită finanțarea.*

ANEXA nr. 2 la ghid

**Contract de finanţare**

**Nr. ....... din ..............**

Între părțile contractante:

**Administraţia Fondului pentru Mediu**, cu sediul în ..............., nr. ......, sectorul ......., cod fiscal ........., cont nr. ........., deschis la Trezoreria Sectorului ......, reprezentată legal prin ............., preşedinte, în calitate de ***finanţator***, denumită în continuare AFM,

şi

....................................................(UAT), cu sediul în ........................................., cod de identificare fiscală ..................., cont nr. ........................................, deschis la .............................................., prin reprezentant legal/împuternicit ............................... (numele şi prenumele), în calitate de ***beneficiar,***

a intervenit următorul contract de finanţare, denumit în continuare *contract*:

**Art. 1: Obiectul contractului**

**(1)** AFM acordă beneficiarului o finanţare nerambursabilă, denumită în continuare *finanţare*, în valoare de ......... lei, pentru un număr de ................. autovehicule uzate aflate în evidențele fiscale ale UAT, care au fost casate și radiate din circulație în schimbul stimulentului pentru casare, acordat în condițiile Programului ".................. ".

**(2)** Finanţarea se acordă numai în limita sumei prevăzute la alin. (1).

**(3)** Finanțarea se acordă beneficiarului finanțării, în numele și pe seama proprietarilor de autovehicule uzate care optează pentru casarea și radierea din circulație și din evidența fiscală a UAT aacestora, în schimbul stimulentului pentru casare.

**Art. 2: Destinaţia finanţării**

Finanţarea este acordată pentru realizarea proiectului, beneficiarul obligându-se să o utilizeze integral şi numai pentru acest scop, conform cererii de finanțare.

**Art. 3: Durata contractului şi perioada de utilizare a finanţării**

(1) Contractul intră în vigoare la data semnării lui de ambele părţi și își încetează valabilitatea în termen de 3 ani de la data depunerii, de către beneficiar, a raportului de finalizare a proiectului.

(2) Durata contractului poate fi prelungită, prin act adițional, în baza solicitării motivate a beneficiarului.

**Art. 4: Modalitatea de plată a finanțării**

1. Mecanismul de decontare se declanșează prin depunerea de beneficiarul finanțării a cererii de decontare întocmită conform formularului prevăzut în anexă la prezentul contract și care va fi însoţită de documentele justificative prevăzute în Ghidul de finanțare a Programului.
2. Plata sumelor acordate cu titlu de finanțare către beneficiarul finanțării se poate face numai după îndeplinirea de către acesta a tuturor condiţiilor prevăzute în ghidul de finanţare şi în prezentul contract.
3. Plata sumelor acordate cu titlu de finanțare se efectuează prin debitarea contului de trezorerie al AFM pe măsura tragerii sumei şi prin creditarea contului nr. ......., deschis de către beneficiarul finanțării la Trezoreria ....................................................., numai pe bază de cerere de decontare.
4. Beneficiarul poate depune maxim 2 cereri de decontare/an înăuntrul peroadei de valabilitate a prezentului contract de finanțare.
5. Orice plată excedentară efectuată de către AFM constituie plată necuvenită, iar beneficiarul finanțării are obligaţia de a restitui sumele necuvenite în termen de 15 zile de la data confirmării de primire a notificării din partea AFM.
6. Sumele finanţate în cadrul Programului nu pot face obiectul executării silite prin poprire, potrivit Legii nr. 134/2010 privind Codul de procedură civilă, republicată, cu modificările şi completările ulterioare.

**Art. 5: Obligaţiile beneficiarului finanțării**

Beneficiarul finanțării are următoarele obligaţii:

**a)** folosește finanţarea numai în scopul şi în condiţiile în care a fost acordată;

**b)** depune cererile de decontare în perioada de valabilitate a contractului;

**c)** asigură executarea proiectului cu diligenţa necesară şi eficienţă, în conformitate cu prezentul contract, ghidul de finanţare al Programului, precum şi cu legislaţia în vigoare şi cu standardele de mediu aplicabile;

**d)** asigură înregistrarea în evidenţa contabilă a tuturor documentelor privind operaţiunile aferente prezentului contract, precum şi arhivarea acestora, conform reglementărilor contabile în vigoare;

e) se asigură de îndeplinirea criteriilor de eligibilitate ale proprietarului și autovehiculului uzat, prevăzute la art. 9 și 10 din ghidul de finanțare a Programului;

f) asigură participarea permanentă și nediscriminatorie a proprietarilor eligibili în Program;

**g)** păstrează pe o perioadă de 5 ani declarațiile pe propria răspundere date de proprietarii de autovehicule uzate din care rezultă îndeplinirea condițiilor de eligibilitate prevăzute la art. 9 și 10 din ghid, precum și acordurile și angajamentele acestora întocmite potrivit art. 5 alin. (1) lit. f) pct. 2 și 3, respectiv art. 8 alin. (3) lit. b) și c) din ghidul de finanțare a Programului;

**h)** se asigură de respectarea legislației privind protecția datelor cu caracter personal a proprietarilor de autovehicule uzate ori a altor terți participanți la activitățile proiectului și îi informează cu privire la prelucrarea datelor cu caracter personal de AFM;

**i)** colaborează cu proprietarii de autovehicule uzate pentru care se solicită finanțarea, în vederea întocmirii documentațiilor necesare pentru casarea si radierea acestora din circulație și din evidențele fiscale ale UAT, cu respectarea termenelor asumate prin angajamente și asigură monitorizarea acestor procese, în scopul îndeplinirii indicatorului de performanță al Programului;

**j)** notifică AFM privind nerespectarea obligațiilor asumate prin angajament de proprietarii de autovehicule uzate;

**k)** în termen de maximum 10 zile de la solicitarea AFM, furnizează orice date, informaţii și/sau documente relevante pentru prezentul contract, precum și în legătură cu finanţarea acordată, inclusiv în perioada de monitorizare a proiectului;

**l)** asigură din surse proprii sumele necesare acordării stimulentelor pentru casare aferente autovehiculelor uzate incluse în cererea de finanțare aprobată și plătește respectivele sume, cu titlu de stimulent pentru casare, proprietarilor de autovehicule, până la data depunerii cererii de decontare;

**m)** întocmește şi transmite AFM , în termen de 30 de zile de la finanțarea ultimei cereri de decontare, un raport de finalizare, întocmit conform anexei nr. 3 la ghidul de finanțare, în cuprinsul căruia are obligația să detalieze realizarea activităţilor proiectului;

**n)** să permită personalului AFM accesul la sediile sale, pentru examinarea registrelor și a evidențelor contabile legate de proiect, precum și pentru efectuarea de controale privind modul în care îndeplineşte obiectul proiectului;

**o)** notifică AFM şi prezintă documentele corespunzătoare în termen de 10 zile de la apariţia unor modificări cu privire la actele constitutive şi/sau informaţiile furnizate odată cu cererea de finanţare ori pe parcursul derulării prezentului contract, precum și în cazul în care va fi supus unei proceduri de dizolvare sau lichidare;

**p)** suportă toate taxele, comisioanele, cheltuielile profesionale şi orice alte cheltuieli ocazionate de pregătirea, încheierea, executarea, punerea în aplicare şi finalizarea prezentului contract, precum şi de obținerea și/sau furnizarea tuturor documentelor şi activităţilor aferente proiectului;

**q)** nu sponsorizează/finanţează activităţi cu impact negativ asupra mediului pe perioada de valabilitate a contractului ori în perioada de monitorizare a proiectului;

**r)** anual, până la data de 15 ianuarie, dar nu mai târziu de data depunerii cererii de decontare în cazul anului în care se finalizează implementarea proiectului, transmite AFM:

1. actele administrative/documentele emise de către structura teritorială a Curţii de Conturi şi/sau alte autorităţi cu atribuţii de control, în legătură cu proiectul finanţat în baza prezentului contract, dacă au fost realizate astfel de controale;

2. actele administrative/documentele emise de către beneficiarul finanțării în aplicarea deciziilor/măsurilor dispuse prin actele/documentele prevăzute la pct. 1 precum şi stadiul măsurilor adoptate de către persoanele responsabilizate, dacă au fost emise;

3. date şi informaţii detaliate cu privire la cheltuielile stabilite prin actele administrative/documentele prevăzute la pct. 1 ca fiind neeligibile sau nejustificate, precum şi eventualele sume care se impun a fi recuperate, în legătură cu proiectul finanţat în baza prezentului contract.

**Art. 6: Obligaţiile AFM**

AFM are următoarele obligaţii:

**a)** asigură finanţarea proiectului în condiţiile menţionate în prezentul contract, în limita fondurilor disponibile alocate pentru categoria de proiecte din care face parte, cuprinse în bugetul anual al Fondului pentru mediu;

**b)** pune la dispoziţia beneficiarului finanțării informaţiile legate de finanţare.

**Art. 7: Cazuri de culpă**

**(1)** Nerespectarea de către beneficiarul finanțării a oricăreia dintre obligaţiile sale asumate prin prezentul contract, ori care îi revin conform ghidului de finanţare, constituie caz de culpă.

**(2)** Constituie caz de culpă şi următoarele fapte ale beneficiarului finanțării:

**a)** face declaraţii false sau incomplete pentru a obţine finanţarea prevăzută în contract sau furnizează rapoarte ce nu reprezintă realitatea;

**b)** comite nereguli de ordin financiar sau acte de corupţie în legătură cu proiectul, stabilite printr-o hotărâre judecătorească definitivă;

**c)** împotriva beneficiarului finanțării a fost demarată procedura de executare silită/dizolvare/lichidare/insolvenţă;

**d)** situaţia economico-financiară a beneficiarului finanțării nu mai asigură condiţii de realizare a proiectului.

**(3)** La constatarea unui caz de culpă, AFM va notifica beneficiarul finanțării şi, în cazul în care deficienţele menţionate în notificare nu sunt înlăturate, AFM are dreptul să ia următoarele măsuri, fără punerea în întârziere şi fără nicio altă formalitate prealabilă:

**a)** sistarea temporară a utilizării finanţării până la remedierea cauzelor care au dus la sistare; în acest caz, perioada de sistare nu se adaugă la durata de implementare a proiectului;

**b)** sistarea definitivă, cu recuperarea sumelor virate către beneficiarul finanțării, în condiţiile prevăzute de Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, şi rezilierea contractului, după caz.

**Art. 8: Încetarea contractului**

**(1)** Contractul încetează de drept:

**a)** la data prevăzută în contract;

**b)** la data intervenţiei unui act de autoritate;

**c)** la apariţia unor circumstanţe care nu au putut fi prevăzute la data încheierii contractului şi care pot conduce la modificarea clauzelor contractuale în aşa măsură încât îndeplinirea contractului respectiv ar fi contrară instituţiei şi interesului public; acest fapt va fi notificat beneficiarului finanțării în termen de 10 zile de la momentul apariţiei unor astfel de circumstanţe sau de la momentul în care AFM a avut cunoştinţă de apariţia unor astfel de circumstanţe.

**(2)** Contractul poate înceta în cazul imposibilităţii obiective a beneficiarului finanțării de a realiza proiectul, prin renunţare, cu un preaviz scris de maximum 30 de zile, având drept consecinţă restituirea, în termenul precizat în notificare/înştiinţarea de plată, de către beneficiar a finanţării primite, la care se adaugă dobânzi/penalităţi, în temeiul Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. În acest caz, contractul încetează prin acordul părţilor. În situaţia în care beneficiarul finanțării are de restituit sume finanţate, acordul se încheie după restituirea de către acesta a valorii integrale datorate.

**(3)** Contractul poate înceta prin reziliere, la iniţiativa AFM, în următoarele condiţii:

**a)** beneficiarul finanțării nu îşi îndeplineşte obligaţiile asumate prin contract, inclusiv în cazul nedepunerii cererii de decontare, ori în cazul nerespectării obligaţiilor care îi revin potrivit ghidului de finanţare;

**b)** beneficiarul finanțării este în procedură de reorganizare judiciară sau faliment, executare silită sau în oricare altă procedură asemănătoare;

**c)** în situaţia intervenirii unuia dintre cazurile de culpă prevăzute la art. 7 alin. (2).

**(4)** În cazul nerespectării clauzelor contractuale şi a obligaţiilor asumate de beneficiarul finanțării în cadrul Programului, AFM recuperează suma finanţată, iar contractul poate fi reziliat.

**(5)** În cazul recuperării finanţării, la valoarea de recuperat se datorează dobânzi/penalităţi, calculate de la data plăţilor efectuate cu titlu de finanţare, până la data recuperării sau a rambursării integrale, potrivit Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

**(6)** În cazul în care încetarea contractului intervine înainte de plata efectuată de AFM, beneficiarul finanțării nu este obligat la restituirea vreunei sume.

**(7)** Beneficiarul finanțării rămâne direct răspunzător pentru toate consecinţele financiare directe sau indirecte antrenate de încetarea contractului înainte de termen din culpa sau la iniţiativa sa (inclusiv majorări/penalităţi, conform legii fiscale aplicabile creanţelor bugetare).

**Art. 9: Forţa majoră**

1. Forța majoră este orice eveniment extern, imprevizibil, absolut invincibil și inevitabil intervenit după încheierea prezentului Contract de finanțare şi care împiedică executarea în tot sau în parte a acestuia. Forţa majoră, constatată în condiţiile legii,exonerează de răspundere părţile în cazul neexecutării parţiale sau totale a obligaţiilor asumate prin prezentul Contract, pe toată perioada în care aceasta acţionează şi numai dacă a fost notificată corespunzător celeilalte părţi. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia din părţi.

2. Partea care invocă forţa majoră are obligaţia de a notifica celeilalte părţi cazul de forţă majoră, în termen de 5 (cinci) zile calendaristice de la data apariţiei. Partea care invocă forţa majoră, are obligaţia transmiterii, celorlalte părţi, documentul prin care s-a constatat existenţa cazului de forţă majoră, într-un termen de 15 (cincisprezece) zile calendaristice de la data comunicării acestuia de către entitatea competentă. De asemenea, partea care invocă forța majoră are obligaţia de a comunica data încetării cazului de forţă majoră, în termen de 5 (cinci) zile calendaristice de la încetare.

3. Părţile au obligaţia de a lua orice măsuri care le stau la dispoziţie în vederea limitării consecinţelor acţiunii forţei majore.

4. Dacă partea care invocă forţa majoră nu procedează la notificarea începerii / încetării cazului de forţă majoră, în condiţiile şi termenele prevăzute, nu va fi exonerată de răspundere şi va suporta toate daunele provocate celeilalte părţi prin lipsa de notificare.

4. După caz, îndeplinirea contractului va fi suspendată de la data apariţiei cazului de forţă majoră pe toată perioada de acţiune a acesteia, dar fără a prejudicia drepturile ce li se cuveneau părţilor până la apariţia acesteia.

5. Forţa majoră, comunicată şi dovedită în condiţiile pct. 2, exonerează de răspundere partea care o invocă.

6. Dacă forţa majoră şi/sau consecinţele acesteia durează sau se estimează că va/vor dura mai mult de 3 luni, părţile se obligă să negocieze cu bună-credinţă în vederea identificării soluţiei celei mai bune, respectiv:

a)încetarea contractului, fără ca vreuna dintre părţi să poată pretinde celeilalte daune-interese;

b)modificarea contractului.

**Art. 10: Alte clauze**

**(1)** Beneficiarul finanțării îşi asumă integral răspunderea pentru prejudiciile cauzate terţilor din culpa sa pe parcursul derulării proiectului, AFM fiind degrevată integral de orice responsabilitate.

**(2)** În nicio circumstanţă şi din niciun motiv AFM nu poate fi trasă la răspundere şi obligată la plata de daune-interese pe durata desfăşurării proiectului şi, ca urmare, AFM nu va accepta nicio cerere de despăgubire sau plăţi suplimentare.

**(3)** În cazul în care realizarea proiectului generează costuri suplimentare, aceste costuri vor fi acoperite pe cheltuiala beneficiarului.

**(4)** Contractul în integralitatea sa, precum şi toate drepturile şi obligaţiile decurgând din acesta nu pot face obiectul cesiunii.

**(5)** Beneficiarul finanțării va adopta o conduită adecvată prin care va evita conflictul de interese şi va informa imediat AFM despre orice situaţie care dă naştere sau este posibil să dea naştere unui astfel de conflict.

**(6)** AFM şi beneficiarul finanțării se angajează să păstreze confidenţialitatea documentelor şi informaţiilor legate de derularea prezentului contract, informaţiile putând fi furnizate numai autorităţilor competente, în condiţiile legii, sau unor terţe părţi, numai cu acordul părţilor prezentului contract.

**(7)** Drepturile de proprietate intelectuală rezultate în urma implementării proiectului, precum şi alte documente legate de proiect vor rămâne în patrimoniul beneficiarului finanțării, care, la solicitarea AFM, va acorda acesteia dreptul de a utiliza gratuit şi după cum consideră necesar informaţia cuprinsă în rapoartele proiectului, precum şi rezultatele obţinute, oricare ar fi forma acestora.

**(8)** Beneficiarul finanțării are obligaţia de a despăgubi din surse proprii AFM pentru toate cheltuielile efectuate împotriva oricăror reclamaţii şi acţiuni în justiţie ce rezultă din încălcarea unor drepturi de proprietate intelectuală (brevete de invenţie, mărci înregistrate, desene sau modele industriale, drepturi de autor) legate de activităţile necesare implementării proiectului şi daune-interese, costuri, taxe şi alte cheltuieli de orice natură, aferente violării dreptului de proprietate intelectuală.

**(9)** Beneficiarul finanțării este de acord ca AFM să publice date privind rezultatele implementării proiectului.

**(10)** Beneficiarul finanțării se obligă ca, în orice notă, raport, material publicat, conferinţe şi seminarii cu privire la proiect, să specifice că acesta a beneficiat de finanţare din Fondul pentru mediu.

**(11)** Neexercitarea de către AFM a oricărui drept prevăzut în prezentul contract nu constituie o renunţare la acesta, iar AFM va putea uza de acel drept oricând, până la stingerea tuturor obligaţiilor beneficiarului finanțării faţă de aceasta.

**(12)** În cazul în care, referitor la prezentul contract, apar modificări ale legislaţiei aplicabile, părţile au obligaţia să depună toate diligenţele, conform noilor reglementări, astfel încât să nu se abată de la obligaţiile stabilite în cuprinsul acestuia.

**(13)** Sumele finanţate în cadrul contractului nu pot face obiectul executării silite prin poprire potrivit Codului de procedură civilă.

**Art. 11: Jurisdicţie**

**(1)** Orice neînţelegere rezultând din interpretarea şi/sau executarea prezentului contract se va rezolva, pe cât posibil, pe cale amiabilă.

**(2)** În cazul în care o soluţie amiabilă nu este posibilă, litigiul se supune spre soluţionare instanţei judecătoreşti de drept comun în a cărei rază teritorială îşi are sediul AFM.

**Art. 12: Notificări**

**(1)** Orice notificare sau solicitare în baza prezentului contract se va face în scris, la următoarele adrese:

**a)** pentru AFM: municipiul Bucureşti, Splaiul Independenţei nr. 294, corp A, sectorul 6;

**b)** pentru beneficiarul finanțării: adresă/e-mail ............................, cu condiţia ca acestea să fie confirmate ulterior.

**(2)** În cazul în care beneficiarul finanțării doreşte să fie notificat la o altă adresă sau şi-a schimbat adresa, aceasta va fi comunicată în scris la AFM.

**(3)** Notificările făcute beneficiarului finanțării la adresele menţionate la alin. (1) lit. b) se consideră a fi aduse la cunoştinţa acestuia.

**Art. 13: Amendamente**

**(1)** Prezentul contract, poate fi modificat şi/sau completat numai cu acordul părţilor, consemnat într-un act adiţional. Cererea de modificare/completare a contractului va putea fi transmisă către AFM în perioada de valabilitate a acestuia, pentru cazuri bine întemeiate şi justificate de către beneficiarul finanțării.

**(2)** Prezentul contract poate fi suspendat pe o perioadă determinată, cu acordul părților, la solicitarea justificată a oricăreia dintre acestea. Perioada de suspendare se adaugă la durata de valabilitate a contractului.

**Art. 14: Prelucrarea datelor cu caracter personal**

1.Colectarea, prelucrarea şi stocarea/arhivarea datelor cu caracter personal ale reprezentanților părților contractante, precum și a participanților la activitățile proiectului, se vor realiza de ambele părţi în conformitate cu prevederile Regulamentului (UE) nr. 679/2016, precum şi cu respectarea legislaţiei naţionale în materie, în scopul implementării proiectului, realizării obiectului contractului, precum şi în scop statistic.

2.Datele cu caracter personal, aşa cum sunt clasificate în Regulamentul (UE) nr. 679/2016, vor fi prelucrate de AFM în acord cu legislaţia menţionată pe toată perioada contractuală, inclusiv pe perioada de control a modului de îndeplinire a obiectului contractului, în scopul şi temeiul legal pentru care s-a perfectat prezentul contract, precum şi în perioada de monitorizare a proiectului.

3.Părţile contractuale se vor informa şi notifica reciproc cu privire la orice încălcare a securităţii prelucrării datelor cu caracter personal din prezentul contract, în vederea adoptării de urgenţă a măsurilor tehnice şi organizatorice ce se impun şi în vederea notificării Autorităţii Naţionale de Supraveghere a Prelucrării Datelor cu Caracter Personal (ANSPDCDCP), conform obligaţiilor ce decurg din prevederile Regulamentului (UE) nr. 679/2016.

4.Părţile vor fi exonerate de răspunderea pentru dezvăluirea informaţiilor prevăzute la alineatul precedent dacă:

a)informaţia a fost dezvăluită după ce a fost obţinut acordul scris al celeilalte părţi contractante în acest sens, cu respectarea prevederilor legale incidente;

b)partea contractantă a fost obligată în mod legal să dezvăluie informaţia.

**Art. 15: Publicarea datelor**

Beneficiarul finanțării este de acord ca următoarele date să fie publicate de către AFM: denumirea beneficiarului finanțării, valoarea totală a finanţării nerambursabile acordate, datele de începere şi de finalizare ale proiectului, locul de implementare a acestuia, principalii indicatori ai proiectului, precum şi plăţile efectuate în cadrul prezentului contract de finanţare.

**Art. 16: Dispoziţii finale**

**(1)**Prin semnarea prezentului contract, inclusiv în caz de semnare prin procură, noi, reprezentanţii legali ai beneficiarului finanțării, am luat cunoştinţă de prevederile Legii nr. [286/2009](http://www.afm.ro/sintact%204.0/cache/Legislatie/temp787950/00124090.htm) privind [Codul penal](http://www.afm.ro/sintact%204.0/cache/Legislatie/temp787950/00124086.htm), cu modificările şi completările ulterioare, privind falsul în declaraţii.

**(2)**Anexa, pe care beneficiarul finanțării declară că o cunoaşte şi o acceptă, face parte integrantă din prezentul contract.

**(3)**Prezentul contract a fost semnat la data de .........., în două exemplare, ambele având valoare juridică egală, câte unul pentru fiecare parte contractantă.

|  |  |
| --- | --- |
| **AFM****Preşedinte,****....................................** | **Beneficiarul finanțării****Prin reprezentant legal/împuternicit al reprezentantului legal,****.........................................** |

**ANEXA**

**la contractul de finanţare**

Nr. de înregistrare la Administrația Fondului pentru Mediu .........................

 Aprobat

 Președinte AFM

 ............................................

**CERERE DE DECONTARE**

**Denumirea completă a beneficiarului finanțării: .....................................................................**

Înregistrat cu cod de identificare fiscală ..............., cont nr. ................, deschis la Trezoreria ...................................................

Adresa: localitatea ......................................., str. .......................................... nr. ........, bl. ............., sc. .............., et. .............., ap. .............., judeţul/sectorul ............., cod poştal......, telefon......................, e-mail .............................

***reprezentat prin:***

Reprezentant legal/Împuternicit al reprezentantului legal ...........................................(nume și prenume), domiciliat/cu reşedinţa în localitatea ..................................................., str. ................................................... nr. .............., telefon.....................................,e-mail .............................

În baza Contractului de finanţare nr. ................./.............., vă rugăm să aprobaţi prezenta cerere de decontare pentru suma de ................. lei (în cifre şi litere), aferentă unui număr de ...... autovehicule uzate, după cum urmează:

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. Crt. | Nume și prenume proprietar autovehicul uzat | CNP Proprietar autovehicul uzat | Serie caroserie autovehicul uzat | Numărul și data documentului justificativ prin care s-a virat proprietarului autovehicului uzat stimulentul pentru casare | Cuantumul stimulentului pentru casare (lei) | Data casării autovehicului uzat | Data radierii autovehicului uzat |
|   |   |   |   |   |  |  |  |
|   |   |   |   |   |  |  |  |
|   |   |   |   |   |  |  |  |

Subsemnatul ................, cunoscând prevederile Legii nr. [286/2009](http://www.afm.ro/sintact%204.0/cache/Legislatie/temp787950/00124090.htm) privind [Codul penal](http://www.afm.ro/sintact%204.0/cache/Legislatie/temp787950/00124086.htm), cu modificările şi completările ulterioare privind falsul în declaraţii, **declar pe propria răspundere, sub sancţiunile aplicate faptei de fals în declaraţii**, următoarele:

**1.** proprietarii autovehiculelor uzate pentru care solicit finanțare întrunesc criteriile de eligibilitate prevăzute la art. 9 din Ghidul de finanţare a Programului;

**2.** proprietarii autovehiculelor uzate pentru care solicit finanțare și-au exprimat acordul privind participarea în Program;

**3.** proprietarii autovehiculelor uzate pentru care solicit finanțare și-au exprimat acordul în legătură cu depunerea de solicitant, în numele său, a prezentei cereri de finanțare și încheierea contractului de finanțare cu AFM;

**4.** autovehiculele uzate ale proprietarilor pentru care solicit finanțare figurează/au figurat în evidențele fiscale ale beneficiarului;

**5.** proprietarii autovehiculelor uzate pentru care solicit finanțare au casat și radiat din circulație autovehiculele uzate;

**6.** autovehiculele uzate pentru ai căror proprietari solicit finanțare în baza prezentei cereri întrunesc criteriile de eligibilitate prevăzute la art. 10 din Ghidul de finanţare a Programului;

**7.**  am verificat realitatea elementelor cuprinse în declarația pe propria răspundere dată de proprietarii de autovehicule uzate privind îndeplinirea condițiilor de eligibilitate prevăzute la art. 9 și 10 din Ghidul de finanțare a Programului;

**8.** am colectat acordul proprietarilor de autovehicule privind participarea acestora în Program și depunerea, în numele lor, a prezentei cereri de finanțare, precum și încheierea contractului de finanțare cu AFM;

**9.** am colectat angajamentul proprietarilor de autovehicule uzate întocmit potrivit art. 8 alin. (3) lit. b) și c) din Ghidul de finanțare a Programului;

**10.** autovehiculele uzate incluse în prezenta cerere de decontare au fost casate și radiate din circulație, după aprobarea cererii de finanțare;

**11.** am plătit stimulentele pentru casare proprietarilor autovehiculelor uzate incluse în prezenta cerere;

**12.** nu am furnizat și nu voi furniza informaţii false în documentele prezentate;

**13.** nu am beneficiat și nu voi beneficia de finanţare nerambursabilă din altă sursă pentru acelaşi proiect.

Subsemnatul, îmi asum răspunderea tuturor informaţiilor conţinute în prezenta cerere de decontare, o declar corectă și completă, garantez că datele furnizate sunt actuale, reale, corecte și respectă prevederile ghidului de finanțare şi declar că am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii.

Înțeleg că neîndeplinirea condiţiilor de mai sus ori prezentarea eronată sau falsă a acestor condiţii va conduce la returnarea integrală a sumei primite ca finanţare nerambursabilă în cadrul Programului, dacă aceasta a fost acordată.

Finanţarea nerambursabilă solicitată va fi utilizată în mod exclusiv pentru scopurile declarate în această cerere de decontare.

Subsemnatul, sunt de acord ca orice instituţie, societate comercială, bancă, alte persoane juridice să furnizeze informaţii reprezentanţilor autorizaţi ai AFM cu privire la orice aspect tehnic şi financiar în legătură cu activitatea entității.

**Prin semnarea prezentei cereri de decontare confirm că am înţeles şi mi-am însuşit în integralitate conţinutul acesteia.**

**Beneficiarul finanțării\*:**

Reprezentant legal/împuternicit al reprezentantului legal: ...............

Numele şi prenumele: ...............

Funcţia: ...........................

Semnătura: .........................

*Nota:*

*\*)În cazul în care cererea de decontare este semnată de persoana împuternicită, se vor transmite inclusiv împuternicirea administrativă şi copia CI a împuternicitului*.

**ANEXA nr. 3 la ghid**

**RAPORT DE FINALIZARE\***

Titlul Programului ..............................................................................................................

Denumirea beneficiarului finanțării: ......................................................................................................

**A. DATE GENERALE ALE PROIECTULUI**

Durata proiectului (nr. luni):.....................................................................................

Data semnării contractului de finanţare:...............................................................

Data începerii proiectului:.....................................................

Data finalizării proiectului:..................................................................................

**B. DEVIZ (DECONT) GENERAL POSTCALCUL PENTRU PERIOADA ANALIZATĂ ȘI REZULTATELE PROIECTULUI**

|  |  |  |  |  |
| --- | --- | --- | --- | --- |
| Nr. crt. | Cerere de decontare | Finanțare acordată de AFM | Valoare susținută din surse proprii de beneficiar | Număr stimulente pentru casare acordate |
| 1 |  |  |  |  |
| 2 |  |  |  |  |
| 3 |  |  |  |  |

**C. ANALIZA POST-IMPLEMENTARE - FACTORI MAJORI CARE AU AFECTAT DERULAREA ŞI REZULTATELE IMPLEMENTĂRII PROIECTULUI** (dacă au existat, comentaţi modul în care aceşti factori au influenţat derularea şi rezultatele implementării proiectului)

Factori care au determinat întârzieri în derularea activităţilor proiectului..........................

Factori care au afectat îndeplinirea obiectului proiectului........................................

Factori care au determinat modificări în structura aprobată a bugetului proiectului..........

Factori care au influenţat pozitiv proiectul...................................................

**Beneficiarul finanțării:**

Reprezentant legal / împuternicit al reprezentantului legal: ...............

Numele şi prenumele: ...............

Funcţia: ...........................

Semnătura: .........................

*Notă:*

*\*În cazul în care se optează pentru transmiterea Raportului de finalizare prin intermediul poștei electronice, documentul se semnează de beneficiarul finanțării cu semnătură electronică calificată.*